Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 157

1. Szakmai gyakorlati vizsga és értékelése A gyakorlati vizsga munkavédelmi, biztonságtechnikai oktatással kezdődik, ahol a Vizsgabizottság elnökének fel kell hívni a vizsgázók figyelmét arra, hogy a gyakorlati feladat végzése során milyen munka- és környezetvédelmi, ergonómiai és higiénés előírásokat kell betartani. A gyakorlati vizsga időtartama: 8 óra. — A gyakorlati vizsga helyszínére a mesterjelöltnek el kell hozni az általa saját kezűleg — minimálisan 20 munkaóra ráfordítással — elkészített vizsgaremeket, a vizsgaremek készítését a Mestervizsga Bizottság vagy az általa felkért szakember ellenőrizheti. — A gyakorlati vizsgán mészkő vagy márványkövön kell faragást végezni, a vizsgabizottság által megadott háromféle tagozat-összeállításból (melynek tartalmaznia kell falcot, sima tagozatot, rundstabot) profilt kell kialakítani, skiccet, sablont készíteni. — A gyakorlati vizsga helyszínére a mesterjelöltnek kell hozni a kéziszerszámot, kisgépet, melyekkel majd a legcélszerűbb módon elvégzi a gyakorlati feladatot. — A gyakorlati vizsga helyét a Mestervizsga Bizottság jelöli ki, és közli a jelölttel. — A gyakorlati vizsga előtt a mesterjelöltet munkavédelmi oktatásban kell részesíteni. — A kijelölt gyakorlati feladatok közül az elvállaltat a mesterjelöltnek önállóan kell elvégeznie. — A gyakorlati vizsga feladatát a Mestervizsga Bizottság jelöli ki, s ez alkalmazkodhat a jelöltek által készített vizsgaremekekhez. A gyakorlati vizsga értékelése a bizottság által előre összeállított szakmai szempontok szerint kialakított pontozólapon történik. A pontozólapon szereplő értékelési szempontokat és az elérhető összpontszámot a gyakorlati vizsga előtt a vizsgázókkal ismertetni kell. A feladatok megvalósítását a bizottság folyamatosan figyelemmel kíséri. A jelölt munkáját a munkavégzés előkészítésének, végzésének szakszerűsége, pontossága, technikai és technológiai folyamatok alkalmazása, valamint a munkavédelmi szabályok betartása alapján értékelik. „Megfelelt” minősítést kap az a vizsgázó, aki a vizsgafeladatok legalább 60%-át teljesítette. „Nem felelt meg” minősítés esetén a vizsga további részét a jelölt folytathatja. A gyakorlati vizsgát követően a jelöltet tájékoztatni kell az elért eredményéről.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes